Masualle gaan glo gou sy kabinet skommel | Netwerk24
Deur Cara-Lee Dorfling 08 Mei 2018 19:57
Phumulo Masualle, premier van die Oos-Kaap, het tot Donderdag om sy kabinet te skommel.
Dit volg ná 'n vergadering Maandag tussen Masualle en die ANC se nasionale uitvoerende komitee in Luthuli-huis in Johannesburg.
Phumulo Masualle, premier van die Oos-Kaap.Foto: Argief
Volgens Gift Ngqondi, ANC-woordvoerder, het Masualle daartoe ingestem om die veranderinge aan te bring.
Hy sê daar word verwag dat Masualle laat Woensdagmiddag of vroeg Donderdagoggend 'n aankondiging hieroor sal maak.
Die lede van die ANC se Oos-Kaapse provinsiale werkkomitee (PWK) het ook Maandag se vergadering bygewoon.
"Die vergadering was reguit, oop, en het met kameraadskap geskied. 'n Aantal probleme waardeur die ANC in die Oos-Kaap in die gesig gestaar is, is opgeklaar.
"Die vergadering is afgesluit met die boodskap dat die probleme in gebiede waar daar onenigheid is, spoedig opgeklaar moet word, en dat die kwessie van die hersamestelling van die leierskap in die Oos-Kaap ook vinnig afgehandel moet word."
Ngqondi sê hy is onseker oor wat die redes vir die kabinetskommeling is, maar hy meen Masualle sal alles duidelik maak wanneer hy die aankondiging maak.
Hoewel die ANC se provinsiale uitvoerende komitee aanbevelings kan maak, dien die komitee slegs in 'n raadgewende rol en bly dit die werk van die premier om mense af te dank of aan te stel, sê Ngqondi.